ມີກາລະໂອກາດຮ່ວມມືທາງການຄ້າ ການລົງທຶນຫຼາຍຢ່າງສຳລັບວິສາຫະກິດ ອິນເດຍ ແລະ ຫວຽດນາມ, ພິເສດ ແມ່ນສຳລັບວິສາຫະກິດ ຂະໜາດກາງ ແລະ ນ້ອຍ.
ນີ້ແມ່ນເນື້ອໃນກອງປະຊຸມສຳມະນາທາງອອນລາຍດ້ວຍຫົວຂໍ້ “ການຄ້າ ແລະ ການລົງທຶນສອງຝ່າຍ ອິນເດຍ - ຫວຽດນາມ” ໂດຍຫ້ອງການການຄ້າ ສະຖານທູດ ຫວຽດນາມ ປະຈຳ ອິນເດຍ, ກະຊວງວິສາຫະກິດຂະໜາດກາງ ແລະ ນ້ອຍ ລັດ Uttar Pradesh ພ້ອມກັບສະມາຄົມອຸດສຫາກຳ ອິນເດຍ ໄດ້ຈັດຕັ້ງໃນຫວ່າງແລ້ວນີ້.
ກ່າວຄຳເຫັນທີ່ກອງປະຊຸມສຳມະນາ, ທ່ານ ຟ້າມແຊງເຈົາ ເອກອັກຄະລັດຖະທູດ ຫວຽດນາມ ຖືວ່າ ຫວຽດນາມມີບັນດາທ່າແຮງທີ່ພົ້ນເດັ່ນກ່ຽວກັບການລົງທຶນຄື ສະພາບການການເມືອງ - ສັງຄົມມີຄວາມສະຖຽນລະພາບ, ຄ່າແຮງງານຕ່ຳ, ມີບັນດາການປະຕິຮູບເພື່ອແນໃສ່ສ້າງຄວາມສະດວກໃຫ້ແກ່ບັນດານັກລົງທຶນຂອງລັດຖະບານ ແລະ ບັນດາທ້ອງຖິ່ນ. ພ້ອມທັງ, ຫວຽດນາມ ກໍ່ໄດ້ຮັບຜົນປະໂຫຍດຍ້ອນເຂົ້າຮ່ວມເຄືອຂ່າຍບັນດາສັນຍາການຄ້າ ເສລີ (FTA) ກວມລວມ, ສຳຜັດກັບຄູ່ຮ່ວມມືເສດຖະກິດສຳຄັນຫຼາຍຄົນ.
ໃນສະພາບການນັ້ນ, ການແລກປ່ຽນການຄ້າ ລະຫວ່າງຫວຽດນາມ - ອິນເດຍ ຍັງບັນລຸໝາກຜົນທີ່ຕັ້ງໜ້າເກືອບ 10 ຕື້ USD ຕາມຕົວເລກຂອງພາສີອາກອນ ຫວຽດນາມ. ອິນເດຍແມ່ນໜຶ່ງໃນ 10 ຄູ່ຮ່ວມມືການຄ້າສຳຄັນທີ່ສຸດຂອງຫວຽດນາມ. ໃນນັ້ນ, ການສົ່ງອອກຈາກຫວຽດນາມ ບັນລຸ 5,3ຕື້ USD ແລະ ນຳເຂົ້າບັນລຸໄດ້ 4,4 ຕື້ USD. ທ່ານ ຟ້າມແສງເຈົາ ເອກອັກຄະລັດຖະທູດ ຖືວ່າ ຫວຽດນາມ ແລະ ອິນເດຍມີຄວາມສາມາດບົ່ມຊ້ອນຫຼາຍຢ່າງເພື່ອເພີ່ມທະວີການລົງທຶນ - ດຳເນີນທຸລະກິດ, ພິເສດແມ່ນໃນຂົງເຂດອຸດສາຫະກຳສະໜັບສະໜູນ, ການຜະລິດເຄື່ອງອາໄລໂອໂຕ, ລົດຈັກ, ວັດສະດຸການຕ່ຳແຜ່ນຕັດຫຍິບ - ເກີບໜັງ.
ໃນຂະນະນັ້ນ, ທ່ານ Pankaj Gupta ປະທານສະມາຄົມອຸດສາຫະກຳ ຖືວ່າ ປະຊາຄົມວິສາຫະກິດຫວຽດນາມ ແລະ ອິນເດຍມີຈຸດຄ້າຍຄືກັນຫຼາຍຢ່າງ, ມີຫຼາຍກາລະໂອກາດ ເພື່ອຮ່ວມມື, ນຳໃຊ້ທ່າແຮງຂອງກັນ. ນັ້ນແມ່ນສ່ວນຫຼາຍວິສາຫະກິດລ້ວນແຕ່ມີຂອບຂະໜາດກາງ ແລະ ນ້ອຍ, ສວມບົດບາດສຳຄັນໃນພື້ນຖານເສດຖະກິດເມື່ອກວມເອົາ 40% GDP ແລະ ສ້າງໂອກາດເຮັດວຽກໃຫ້ແກ່ 50% ກຳລັງແຮງງານ. ນີ້ໄດ້ຮັບຖືວ່າແມ່ນເປົ້າໝາຍທີ່ໄດ້ຮັບການບຸລິມະສິດເພື່ອຊຸກຍູ້ການຮ່ວມມືລະຫວ່າງສອງປະເທດ.
ບຸນຄົງ